กองทุนฟิวเจอร์พาร์คฟันกำไร170ล้านบาท
กองทุนอสังหาฯ ดาหน้าประกาศผลประกอบการไตรมาส 2 &#8220;ฟิวเจอร์พาร์ค&#8221; ฟันกำไร 170 ล้านบาท เพิ่ม 70% กอง TU-PF อ่วมขาดทุนสะสมต้องงดจ่ายปันผล
16 ส.ค. 2553

กองทุนอสังหาฯ ดาหน้าประกาศผลประกอบการไตรมาส 2 “ฟิวเจอร์พาร์ค” ฟันกำไร 170 ล้านบาท เพิ่ม 70% กอง TU-PF อ่วมขาดทุนสะสมต้องงดจ่ายปันผล
บริษัทหลักทรัพย์จัดการกองทุน ไอเอ็นจี (ประเทศไทย) ในฐานะผู้จัดการกองทุนรวมอสังหาริมทรัพย์ฟิวเจอร์พาร์ค (FUTUREPF) รายงานผลการดำเนินงานไตรมาส 2 ปี 2553 มีกำไรสุทธิ 170.12 ล้านบาท เพิ่มขึ้น 70.23% จากงวดเดียวกันของปีก่อน ที่มีกำไรสุทธิ 99.89 ล้านบาท ขณะที่งวด 6 เดือน มีกำไร 343.70 ล้านบาท เพิ่มขึ้น 62.24% จากปีก่อนที่มีกำไร 211.84 ล้านบาท 
ทั้งนี้ ในไตรมาส 2 กองทุนมีรายได้ค่าเช่าเพิ่มขึ้น 16.70 ล้านบาท เป็น 178.17 ล้านบาท เมื่อเทียบกับไตรมาสเดียวกันของปีก่อน นอกจากนี้ ในไตรมาส 2 นี้ กองทุนยังไม่มีค่าใช้จ่ายในการบริหารกองทุน เนื่องจากได้ตัดจำหน่ายไปเมื่อไตรมาส 4 ปี 2552 แล้ว 
นอกจากนี้ ในไตรมาส 2 นี้กองทุนยังรับรู้กำไรสุทธิที่ยังไม่เกิดขึ้นจากเงินลงทุนในอสังหาริมทรัพย์ 27.41 ล้านบาท เนื่องจากมีการปรับมูลค่าของอสังหาริมทรัพย์เพิ่มขึ้นเป็น 28.9 ล้านบาท แต่กองทุนลงทุนปรับปรุงสภาพอสังหาริมทรัพย์ไป 1.49 ล้านบาท ขณะที่ไตรมาสเดียวกันของปีก่อนเป็นการรับรู้ขาดทุนสุทธิที่ยังไม่เกิด 12.8 ล้านบาท 
ขณะที่ กองทุนรวมอสังหาริมทรัพย์ ที ยู โดม เรสซิเดนท์เชียล คอมเพล็กซ์ (TU-PF) ประกาศงดจ่ายเงินปันผลงวดระหว่างวันที่ 1 เม.ย. 2553 - 30 มิ.ย. 2553 เนื่องจากกองทุนมียอดขาดทุนสะสมและมูลค่าทรัพย์สินสุทธิของกองทุน ณ วันที่ 30 มิ.ย. ต่ำกว่า 10 บาทต่อหน่วย